ຜູ້ປະກາດພຣະທໍາໃນພັນທະສັນຍາເດີມ
ບົດຮຽນທີ 3 ສໍາລັບ 
ວັນທີ 17 ຕຸລາ, 2026

“ວັນ​ຕໍ່ມາ​ແຕ່​ເຊົ້າໆ ປະຊາຊົນ​ໄດ້​ອອກ​ໄປ​ຖິ່ນ​ແຫ້ງແລ້ງ​ກັນດານ​ທີ່​ເຕກົວ. ກ່ອນ​ພວກເຂົາ​ຈະ​ອອກ​ໄປ ກະສັດ​ເຢໂຮຊາຟັດ​ໄດ້​ກ່າວ​ແກ່​ພວກເຂົາ ດ້ວຍ​ຖ້ອຍຄຳ​ເຫຼົ່ານີ້: “ນັກຮົບ​ຊາວ​ຢູດາ ແລະ​ຊາວ​ນະຄອນ​ເຢຣູຊາເລັມ​ເອີຍ ຈົ່ງ​ໄວ້ວາງໃຈ​ໃນ​ພຣະເຈົ້າຢາເວ ພຣະເຈົ້າ​ຂອງ​ພວກທ່ານ ແລະ​ພວກທ່ານ​ຈະ​ຢືນ​ຢູ່​ໄດ້​ຢ່າງ​ໝັ້ນຄົງ. ຈົ່ງ​ເຊື່ອໝັ້ນ​ສິ່ງ​ທີ່​ຜູ້ທຳນວາຍ​ບອກ​ພວກທ່ານ ແລະ​ພວກທ່ານ​ຈະ​ເຮັດ​ສຳເລັດ​ໜ້າທີ່.””


ໃນຊ່ວງພັນທະສັນຍາເດີມ ຜູ້ທີ່ໄດ້ຮັບຂ່າວສານຈາກພຣະເຈົ້າ ເພື່ອນໍາໄປເຜີຍແຜ່ໃຫ້ກັບຄົນອື່ນໆ ຜູ້ນັ້ນຈະຖືກເອີ້ນວ່າ ຜູ້ທໍານວາຍ (1 ຊມອ 9:9).
ພວກເຂົາມີຄວາມສາມາດທີ່ຈະຮູ້ສິ່ງທີ່ເລິກລັບ, ເຖິງວ່າສິ່ງນັ້ນຈະຍັງບໍ່ທັນເກີດຂຶ້ນກໍ່ຕາມ (1 ຊມອ 9:6), ແຕ່ວຽກງານຂອງພວກເຂົາບໍ່ໄດ້ຈໍາກັດພຽງແຕ່ເທົ່ານີ້; ແຕ່ຍັງຄອບຄຸມໄປຫລາຍກວ່າຄວາມສາມາດນີ້, ແນ່ນອນວ່າ, ບໍ່ໄດ້ມາຈາກຕົນເອງ ແຕ່ມາຈາກພຣະເຈົ້າ
ແຕ່ວ່າ ກໍຍັງມີຜູ້ທໍານວາຍປອມທີ່ກ່າວຖ້ອຍຄໍາຕາມ “ນິມິດທາງຫົວໃຈຂອງພວກເຂົາເອງ” (ຢຣມຢ 23:16).

· ຜູ້ໃດທີ່ຖືກເອີ້ນໃຫ້ເປັນຜູ້ທໍານວາຍ?
· ຜູ້ທໍານວາຍມີນິໄສແບບໃດ?
· ຜູ້ທໍານວາຍເຮັດວຽກຫຍັງ?
· ຜູ້ຍິງຄົນໃດມີຂອງປະທານໃນການທໍານວາຍ?
· ຜູ້ທໍານວາຍປອມມີລັກສະນະແບບໃດ?

ຜູ້ໃດທີ່ຖືກເອີ້ນໃຫ້ເປັນຜູ້ທໍານວາຍ?
“ຜູ້ທໍານວາຍ​ເອລີຢາ ກໍ​ເປັນ​ມະນຸດ​ທຳມະດາ​ສາມັນ ເໝືອນ​ດັ່ງ​ພວກເຮົາ ເພິ່ນ​ໄດ້​ພາວັນນາ​ອະທິຖານ​ດ້ວຍ​ໃຈ​ຮ້ອນຮົນ ຂໍ​ບໍ່​ໃຫ້​ຝົນ​ຕົກ ແລະ​ຝົນ​ກໍ​ບໍ່​ຕົກ​ເທິງ​ແຜ່ນດິນ​ເຖິງ​ສາມ​ປີ​ກັບ​ຫົກ​ເດືອນ.” ຢາໂກໂບ‬ 
ພວກເຮົາອາດຫລົງຜິດ ຄິດໄປເອງວ່າຜູ້ທໍານວາຍແມ່ນ “ພະເອກ” ແທ້ຈິງແລ້ວ ໂມເຊໄດ້ຖ່ອມໃຈລົງ ແລະ ພະຍາຍາມປະຕິເສດພາລະກິດເປັນຜູ້ທໍານວາຍນີ້ ເພາະເພິ່ນເວົ້າບໍ່ຄ່ອງ (ອພຍ 4:10); ເອຊາຢາ ເວົ້າວ່າເພິ່ນເອງມີຮີມສົບທີ່ບໍ່ສະອາດ (ອຊຢ 6:5); ເຢເຣມີຢາບອກວ່າ ເພິ່ນນັ້ນນ້ອຍເກີນໄປ (ຢຣມຢ 1:6).
ເອລີຢາ, ຜູ້ທີ່ກ້າປະກາດເຕືອນກະສັດກ່ຽວກັບໄພແຫ້ງແລ້ງຄັ້ງໃຫຍ່ ເນື່ອງຈາກກາກະທໍາທີ່ໄຮ້ຄວາມຢໍາເກງພຣະເຈົ້າ ເພິ່ນໄດ້ຮັບຂະໜານນາມວ່າເປັນ “ມະນຸດທໍາມະດາຄືກັນກັບພວກເຮົາ” (ຢກບ 5:17).
ຫລັງຈາກໄດ້ເຮັດການອັດສະຈັນທີ່ຍິ່ງໃຫຍ່ແລ້ວ, ເອລີຢາ ກັບຕົກຢູ່ໃນສະພາບໝົດແຮງ ແລະ ສິ້ນຫວັງທີ່ສຸດ ເມື່ອພະເຊີນກັບຄໍາຄູ່ເອົາຊີວິດ ເພາະນາງ ເຢເຊເບນ (1 ກສ 19:2-4).
ມັນເປັນທີ່ຊັດເຈນແລ້ວວ່າ ພຣະເຈົ້າບໍ່ໄດ້ເລືອກເອົາຜູ້ທໍານວາຍທີ່ມີຄວາມສົມບູນແບບພຽບພ້ອມ. ແລ້ວພຣະອົງເຫັນຫຍັງໃນໂຕຂອງພວກເຂົາ? ຄວາມຮັກທີ່ມີຕໍ່ພຣະອົງ ແລະ ຄວາມເຕັມໃຈທີ່ຈະຮັບໃຊ້


ຜູ້ທໍານວາຍມີນິໄສແບບໃດ?
“ແຕ່​ມີກາອີຢາ​ຕອບ​ວ່າ, “ໂດຍ​ພຣະເຈົ້າຢາເວ​ອົງ​ຊົງ​ພຣະຊົນຢູ່, ຂ້າພະເຈົ້າ​ຈະ​ຂໍ​ເວົ້າ​ແຕ່​ຖ້ອຍຄຳ​ທີ່​ພຣະເຈົ້າຢາເວ​ໄດ້​ບອກ​ໃຫ້​ຂ້າພະເຈົ້າ​ເວົ້າ​ເທົ່ານັ້ນ.” 
ໃນຖານະຜູ້ແທນຂອງພຣະເຈົ້າ, ຜູ້ທໍານວາຍທີ່ເປັນຊາຍແລະຍິງ ຈະຕ້ອງພະຍາຍາມດໍາເນີນຊີວິດຕາມທີ່ໄດ້ຮັບມອບໝາຍໃຫ້
(1 ຊມອ 12:3-4). ຜູ້ຄົນຮູ້ຈັກພວກເຂົາໃນນາມ “ຄົນຂອງພຣະເຈົ້າ” “ຜູ້ທີ່ມີກຽດ” (1 ຊມອ 9:6).
ຜູ້ທີ່ປະຕິເສດຂ່າວສານຂອງຜູ້ຮັບໃຊ້ຂອງພຣະເຈົ້າ ມັກຈະກຽດຊັງ ແລະ ຂົ່ມຄູ່ພວກເຂົກ (1 ກສ 22:8, 27). ແຕ່ເຖິງວ່າຈະຕ້ອງຜະເຊີນກັບແຮງກົດດັນຕ່າງໆ, ຜູ້ທໍານວາຍຍັງຄົງຕ້ອງເຜີຍແຜ່ຂ່າວປະເສີດຢ່າງຕໍ່ເນື່ອງ
ທ່ານມີກາ ໄດ້ປາກົດຕໍ່ໜ້າກະສັດສອງພຣະອົງ ແລະ ຜູ້ທໍານວາຍອີກກວ່າ 400 ຄົນ ທີ່ກ່າວຖ້ອຍຄໍາເພື່ອເອົາໃຈກະສັດ, ແລະ ທະຫານຜູ້ທີ່ພະຍາຍາມບອກໃຫ້ເພິ່ນເວົ້າໄປຕາມສະຖານະການ (1 ກສ 22:10-13). ຢ່າງໃດກໍ່ຕາມ ເພິ່ນໄດ້ຢືນຂຶ້ນແລະປະຕິເສດ ສິ່ງອື່ນໃດນອກເໜືອຈາກສິ່ງທີ່ພຣະເຈົ້າໄດ້ຊົງສໍາແດງໃຫ້ແກ່ເພິ່ນ (1 ກສ 22:14).
ພວກເຂົາບໍ່ມີຄວາມສົມບູນແບບ, ແຕ່ພວກເຂົາແມ່ນຊາຍແລະຍິງຜູ້ທີ່ຊື່ສັດໃນການອະທິຖານ, ສື່ສັດໃນຄໍາເວົ້າ, ແລະ ເປັນຜູ້ຮັບໃຊ້ພຣະເຈົ້າ ແລະ ຄົນຂອງພຣະອົງ (1 ຊມອ 12:23; ຢຣມຢ 42:4).


ວຽກງານໃດທີ່ຜູ້ທໍານວາຍເຮັດ?
“ເອົາ​ນໍ້າມັນ​ເຈີມ​ຫົດສົງ​ເຢຮູ​ລູກຊາຍ​ຂອງ​ນິມຊີ ໃຫ້​ເປັນ​ກະສັດ​ແຫ່ງ​ອິດສະຣາເອນ ແລະ​ເອົາ​ນໍ້າມັນ​ເຈີມ​ຫົດສົງ​ເອລີຊາ​ລູກຊາຍ​ຂອງ​ຊາຟັດ​ຊາວ​ອາເບັນ​ເມໂຮລາ ໃຫ້​ເປັນ​ຜູ້ທຳນວາຍ​ສືບແທນ​ເຈົ້າ.” 1 ກະສັດ‬ 
ນອກຈາກສິ່ງເຫລົ່ານັ້ນແລ້ວ ບັນດາຜູ້ທໍານວາຍຍັງໄດ້ປະຕິບັດສິ່ງເຫລົ່ານີ້:

ຕໍ່ກັບກະສັດ
ພວກເຂົາເຈີມກະສັດເຫລົ່ານັ້ນ (1 ກສ 19:16)
ໃຫ້ກໍາລັງໃຈເມື່ອພວກເຂົາເຮັດດີ (2 ຂຄ 15:8)
ຕັກເຕືອນພວກເຂົາເມື່ອກະສັດເຫລົ່ານັ້ນເຮັດຜິດ (1 ກສ 21:20)
ຕໍ່ກັບປະໂລຫິດ
ຕັກເຕືອນເມື່ອພວກປະໂລຫິດເຫລົ່ານັ້ນເຮັດຄວາມຜິດ (ມລກ. 2:1-2)
ຕໍ່ກັບຜູ້ຄົນ
ສັ່ງສອນຜູ້ຄົນໃຫ້ເດີນຕາມທາງຂອງພຣະເຈົ້າ (ມກ 6:8)
ເປີດເຜີຍສິ່ງທີ່ເປັນຄວາມບາບຕໍ່ພວກເຂົາ (ອຊຢ 58:1)
ຮຽກຮ້ອງໃຫ້ພວກເຂົາກັບໃຈ(ອຊກ 18:32)
ຕໍ່ກັບພວກເຮົາ
ບັນທຶກຄໍາເວົ້າຂອງພວກເຂົາ ເປັນລາຍລັກອັກສອນ (2ຂຄ 13:22)


ຜູ້ຍິງຄົນໃດທີ່ມີຂອງປະທານໃນການທໍານວາຍ?
“ໃນ​ສະໄໝ​ນັ້ນ ແມ່ນ​ນາງ​ເດໂບຣາ​ເມຍ​ຂອງ​ລັບປີໂດດ ເປັນ​ຜູ້ທຳນວາຍ ແລະ​ທັງ​ເປັນ​ຜູ້ປົກຄອງ​ຂອງ​ຊາວ​ອິດສະຣາເອນ​ດ້ວຍ.”

ພຣະຄໍາພີພັນທະສັນຍາເດີມກ່າວເຖິງຜູ້ເຜີຍພຣະວັດຈະນະຜູ້ຍິງໄວ້ 5 ຄົນ. ໜຶ່ງໃນນັ້ນກໍ່ຄືນາງ ໂນອາດີຢາ Noadiah, ເຊິ່ງເປັນຜູ້ທໍານວາຍປອມ (ນຫມຢ. 6:14). ສ່ວນອີກຄົນໜຶ່ງກໍ່ຄື ເມຍຂອງທ່ານເອຊາຢາ, ພວກເຮົາບໍ່ອາດຮູ້ເຫດຜົນໄດ້ວ່າເປັນຫຍັງນາງຈຶ່ງຖືກເອີ້ນວ່າເປັນຜູ້ທໍານວາຍ, ຫລືເພາະວ່ານາງເປັນເມຍຂອງຜູ້ທໍານວາຍ (ອຊຢ 8:3).

ມີຣີອາມ. ໃນຖານະຜູ້ທໍານວາຍ, ນາງໄດ້ນໍາພາຜູ້ຍິງຮ້ອງເພງສັນລະເສີນຫລັງຈາກຂ້າມທະເລແດງມາໄດ້ ແລະ ຍັງຊ່ວຍອ້າຍນ້ອງຊາຍຂອງນາງໃນການນໍາປະຊາຊົນລະຫວ່າງເດີນທາງໃນຖິ່ນແຫ້ງແລ້ງກັນດານ. (ອພຍ 15:20; ມກ 6:4).

ເດໂບຣາ. ນາງເຮັດໜ້າທີ່ເປັນທັງຜູ້ທໍານວາຍແລະຜູ້ປົກຄອງ ແລະ ໄດ້ນໍາປະຊາຊົນເຮັດສົງຄາມຕໍ່ສູ້ກັບ ຊີເຊຣາSisera, ເຊິ່ງຢູ່ຄຽງຂ້າງກັບບາຣັກ Barak. ຫລັງຈາກໄດ້ຮັບໄຊຊະນະແລ້ວ ນາງໄດ້ຂັບຮ້ອງບົດເພງສັນລະເສີນທີ່ມີລັກສະນະຂອງການທໍານວາຍ (ພຜປຄ 4:4-9; 5:1).

ຮຸນດາ. ກະສັດໂຢຊີຢາ Josiah ໄດ້ມາປຶກສານາງ ກ່ຽວກັບໜັງສືທໍາມະບັນຍັດທີ່ຖືກຄົ້ນພົບ, ນອກຈາກຈະຕອບຄໍາຖາມຂອງກະສັດແລ້ວ ນາງຍັງໄດ້ກ່າວຖ້ອຍຄໍາໜູນໃຈແກ່ກະສັດອີກດ້ວຍ (2 ກສ 22:14-20).

ລັກສະນະນິໄສແບບໃດທີ່ຜູ້ທໍານວາຍເທັດມີ?
“ແຕ່​ພຣະເຈົ້າຢາເວ​ໄດ້​ຕອບ​ຄືນ​ວ່າ, “ພວກ​ຜູ້ທຳນວາຍ​ກຳລັງ​ໃຊ້​ນາມ​ຂອງເຮົາ​ກ່າວ​ຖ້ອຍຄຳ​ບໍ່ຈິງ ເຮົາ​ບໍ່ໄດ້​ໃຊ້​ພວກເຂົາ​ໄປ ແລະ​ບໍ່ໄດ້​ສັ່ງ ຫລື​ເວົ້າ​ແມ່ນແຕ່​ຄຳດຽວ​ກັບ​ພວກເຂົາ. ນິມິດ​ທັງຫລາຍ​ທີ່​ພວກເຂົາ​ເວົ້າເຖິງ​ນັ້ນ​ບໍ່ໄດ້​ມາ​ຈາກ​ເຮົາ ການ​ທຳນວາຍ​ຂອງ​ພວກເຂົາ​ບໍ່ມີ​ປະໂຫຍດ ແລະ​ເປັນ​ສິ່ງ​ທີ່​ພວກເຂົາ​ຄິດຝັນ​ເອົາເອງ.” ເຢເຣມີຢາ‬ 
ບໍ່ແມ່ນທຸກຄົນທີ່ກ່າວຄໍາທໍານວາຍຈະມາຈາກພຣະເຈົ້າ (ຢຣມຢ 14:14). ແລ້ວຂ່າວສານຂອງພວກເຂົາແມ່ນຫຍັງ? ແລະ ເປັນຫຍັງພວກເຂົາຈຶ່ງກ່າວຖ້ອຍຄໍາເຫລົ່ານັ້ນ?

· ພວກເຂົາແຕ່ງຄໍາທໍານວາຍຂຶ້ນມາເອງ (ອຊກ 13:2, 17)
· ພວກເຂົາເວົ້າໃນສິ່ງທີ່ຜູ້ຄົນຢາກໄດ້ຍິນ (ອຊກ 13:16)
· ພວກເຂົາບໍ່ກ່າວຕັກເຕືອນຕໍ່ເລື່ອງຄວາມບາບ (ອກຊ 13:22)
· ພວກເຂົາຊອກຫາຜົນປະໂຫຍດສ່ວນໂຕ (ອຊກ 13:19)

ແລ້ວເປັນຫຍັງບາງຄົນຈຶ່ງບອກວ່າ ເວົ້າເພື່ອພຣະເຈົ້າ ທັງໆທີຮູ້ຢູ່ວ່າຄໍາເຫລົ່ານັ້ນບໍ່ໄດ້ມາຈາກພຣະເຈົ້າ? ຫລອກລວງຕົນເອງບໍ? ຫລືເປັນເພາະຄວາມຕ້ອງການການຍອມຮັບ, ຜົນປະໂຫຍດທາງການເງິນ ຫລື ຜົນປະໂຫຍດໃນດ້ານອື່ນໆ?

ຄວາມໜ້າເສົາໃຈທີ່ສຸດຂອງຜູ້ທໍານວາຍເທັດກໍ່ຄື: ມີຄົນຟັງ ແລະ ຕິດຕາມພວກເຂົາ. ພວກເຂົາມັກຄໍາເວົ້າ ແລະ ມັກຕິດຕາມ ເພາະວ່າມັນບໍ່ໄດ້ຍາກເກີນໄປ. ແຕ່ການຕິດຕາມຫົນທາງນັ້ນ ນໍາໄປສູ່ຄວາມຕາຍ

ຜູ້ທໍານວາຍທີ່ແທ້ຈິງ ແມ່ນຜູ້ທີ່ກ້າກ່າວຕັກເຕືອນເຖິງຄວາມບາບ, ແລະ ຮຽກຮ້ອງໃຫ້ຄົນມີຄວາມສັດຊື່ ບໍ່ວ່າຈະຜະເຊີນກັບຫຍັງກໍ່ຕາມ, ແລະ ບອກເຖິງຜົນທີ່ຕາມມາຂອງການເລືອກເຮັດ

EGW (The Acts of the Apostles, p. 561)
"ບໍ່ມີອັກຄະສາວົກ ຫຼື ຜູ້ເຜີຍພຣະວັດຈະນະຄົນໃດເຄີຍອ້າງວ່າຕົນເອງບໍ່ມີບາບ. ບັນດາຜູ້ທີ່ໄດ້ດຳເນີນຊີວິດຢູ່ໃກ້ຊິດກັບພຣະເຈົ້າຫຼາຍທີ່ສຸດ, ບັນດາຜູ້ທີ່ຍອມເສຍສະຫຼະແມ້ກະທັ້ງຊີວິດຂອງຕົນເອງດີກວ່າການທີ່ຈະຈົງໃຈເຮັດຄວາມຜິດ, ບັນດາຜູ້ທີ່ພຣະເຈົ້າໄດ້ຊົງໃຫ້ກຽດດ້ວຍຄວາມສະຫວ່າງ ແລະ ຣິດເດດອັນສູງສົ່ງ, ລ້ວນແຕ່ໄດ້ສາລະພາບເຖິງທຳມະຊາດທີ່ເຕັມໄປດ້ວຍຄວາມບາບຂອງພວກເຂົາ. ພວກເຂົາບໍ່ໄດ້ວາງໃຈໃນເນື້ອໜັງ, ບໍ່ໄດ້ອ້າງຄວາມຊອບທຳໃດໆ ຂອງຕົນເອງ, ແຕ່ໄດ້ໄວ້ວາງໃຈຢ່າງສິ້ນເຊີງໃນຄວາມຊອບທຳຂອງພຣະຄຣິດ."


APPENDIX: ຜູ້ທໍານວາຍທີ່ຊື່ ເອເລັນ ຈີ ໄວທ໌ ELLEN G. WHITE
ຫລັງຈາກໄດ້ເຫັນນິມິດຄັ້ງທໍາອິດ, ທ່ານ ນາງ ເອເລັນ ຈີ ໄວທ໌ ຮູ້ສຶກເຖິງຄວາມບໍ່ພ້ອມທີ່ຈະເຮັດພັນທະກິດກ່ຽວກັບການທໍານວາຍ,  ເພາະດ້ວຍຂໍ້ຈໍາກັດທາງດ້ານສຸຂະພາບ ແລະ ການສຶກສາ, ເດັກຍິງທີ່ອາຍຸ 17 ປີ  ຈຶ່ງຮູ້ສຶກວ່າຕົນເອງບໍ່ມີຄຸນສົມບັດ ແລະ ໄຮ້ຄວາມສາມາດ.
ຫລັງຈາກໜຶ່ງອາທິດທີ່ເພິ່ນໄດ້ເຫັນນິມິດຄັ້ງທໍາອິດ, ເພິ່ນກໍ່ໄດ້ຮັບນິມິດຄັ້ງທີສອງ ເຊິ່ງເປັນການເຕືອນໃຫ້ຮູ້ເຖິງຄວາມທ້າທາຍຕ່າງໆທີ່ເພິ່ນຈະຕ້ອງໄດ້ຜະເຊີນ, ຫລັງຈາກທີ່ອະທິຖານຢ່າງຈິງຈັງແລະໄດ້ຮັບກໍາລັງໃຈຈາກພີ່ນ້ອງທາງຄວາມເຊື່ອແລ້ວ ໃນທີ່ສຸດ ເພິ່ນກໍ່ຍອມຮັບການຊົງຮຽກເອີ້ນນັ້ນ.
ພາຍໃນເວລາບໍ່ຮອດ 20 ປີ, ຫລັງຈາກໄດ້ຮັບນິມິດຫລາຍຄັ້ງ, ແລະ ໄດ້ຮັບການສະໜັບສະໜູນຈາກຜົວຂອງເພິ່ນ– ທ່ານ ເຈມ ໄວທ໌ James White–, ຜູ້ທີ່ມີສ່ວນໃນການວາງຮາກຖານທີ່ສໍາຄັນໃນການສ້າງຄຣິດຕະຈັກຄະນະວັນເສົາ (ເຊິ່ງຖືກກໍ່ຕັ້ງຢ່າງເປັນທາງການໃນປີ 1863).
ພັນທະກິດຂອງເພິ່ນ ມີບົດບາດທີ່ສໍາຄັນຫລາຍໃນການກໍ່ຕັ້ງລະບົບວຽກງານທາງດ້ານສຸຂະພາບ ແລະ ການສຶກສາຂອງຄຣິດຕະຈັກຄະນະວັນເສົາ, ອີກທັງຍັງມີວຽກງານບົດຂຽນທີ່ໄດ້ຮັບແຮງບັນດານໃຈຈາກພຣະເຈົ້າເປັນຈໍານວນປະມານ 100,000 ໜ້າ, ເຊິ່ງຍັງຄົງຖ່າຍທອດຄໍາແນະນໍາຈາກພຣະເຈົ້າໄປສູ່ຜູ້ຄົນທົ່ວໂລກ ມາເຖິງປະຈຸບັນ.

